Komil Allamjonov Jahongir Ortiqxo'jaevning ochiq xatiga munosabat bildirdi

Milliy mass-mediani qo'llab-quvvatlash va rivojlantirish jamoat fondi vasiylik kengashi raisi Komil Allamjonov Toshkent hokimi Jahongir Ortiqxo'jaevning ochiq xatiga munosabat bildirdi.
Uning so'zlariga ko'ra, Jahongir Ortiqxo'jaev ularning munosabati haqida haq gapni aytgan.
“Albatta, Jahongir Ortiqxo'jaev haq gapni aytgan. Bizning oramizda hech qanday sovuqchilik yo'q va munosabatlarimiz yaxshi. Men u kishi bilan 8 yildan ortiq vaqtdan beri tanishman. Tan olib aytamanki, hokim tadbirkorlikni, katta loyihalarni, qurilishlarni yaxshi eplaydi va ancha ishlar qilyapti”, deyiladi munosabatda.
Komil Allamjonovning qayd etishicha, faqat bitta muammo ko'pincha Jahongir Ortiqxo'jaevga xalaqit beradi. Bu ham bo'lsa — uning gapga yo'qligi.
“Shu tufayli ham ko'plab tushunmovchiliklar yuzaga keladi. Asosiysi ish ketyapti.
P.S. Gap bilganga bir tanga, ish bilganga ming tanga”, deya xulosa qilingan munosabatda.
Avvalroq Toshkent shahar hokimi Jahongir Ortiqxo'jaev haqida post qo'yib boriluvchi Instagram’dagi sahifada hokimning murojaati yozilgan xat e'lon qilingandi. Shuningdek, Komil Allamjonov Toshkent hokimi lavozimiga tayyorlanayotgani haqida tarqalgan xabar yuzasidan munosabat bildirgandi.